ธงไทยในสมัยรัตนโกสินทร์
รัชสมัยพระบาทสมเด็จพระมงกุฎเกล้าเจ้าอยู่หัว 

	ในรัชสมัยพระบาทสมเด็จพระมงกุฎเก้าเจ้าอยู่หัว เกิดมหาสงครามโลกครั้งที่หนึ่ง ในช่วงต้นสยามยังวางตัวเป็นกลางแต่ต่อมาเมื่อวันที่ ๒๒ กรกฎาคม ๒๔๖๐ พระบาทสมเด็จพระมงกุฎเกล้าเจ้าอยู่หัวทรงตัดสินพระทัยนำชาติเข้าร่วมกับฝ่ายสัมพันธมิตรและทรงประกาศสงครามกับเยอรมันและออสเตรีย-ฮังการี ด้วยทรงมีพระบรมราชวินิจฉัยว่าการเข้าร่วมกับฝ่ายสัมพันธมิตรเป็นสิ่งที่ถูกต้องรวมทั้งยังจะเป็นประโยชน์กับประเทศมากกว่าการวางตัวเป็นกลาง

ธงริ้วแดง พระบาทสมเด็จพระมงกุฎเกล้าเจ้าอยู่หัว ทรงพระกรุณาโปรดเกล้าโปรดกระหม่อนให้ใช้เป็นธงของชาติก่อนเปลี่ยนมาเป็นธงไตรรงค์

	ในครั้งนั้น ทรงพระกรุณาโปรดเกล้าโปรดกระหม่อนให้แก้ไขพระราชบัญญัติธง พระพุทธศักราช ๒๔๖๐ อันเป็นจุดกำเนิดของ “ธงไตรรงค์”
	“ธงสำหรับชาติสยามซึ่งได้ประดิษฐานขึ้นตามพระราชบัญญัติธงพระพุทธศักราช ๒๔๕๙ นั้น ยังไม่เปนสง่าพอสำหรับประเทศ สมควรจะเพิ่มสีน้ำเงินแก่เข้าอีกสี่หนึ่ง ให้เปนสามสีตามลักษณธงชาติของประเทศที่เปนสัมพันธมิตรกับกรุงสยามได้ใช้อยู่โดยมากนนั้น เพื่อให้เปนเครื่องหมายให้ปรากฏว่า ประเทศสยามได้เข้าร่วมสุขทุกข์ แลเปนน้ำหนึ่งใจเดียวกันกับสัมพันธมิตรหมู่ใหญ่ ช่วยกันกระทำการปราบปรามความอาสัตย์อาธรรมในโลกย์ให้พินาศประลัยไป อีกประการหนึ่งสีน้ำเงินนี้เปนสีอันเปนศิริแก่พระชนมวารนับว่าเปนสีเครื่องหมายฉเภาะพระองค์ด้วย จึงเปนสีที่สมควรจะประกอบไว้ในธงสำหรับชาติด้วยประการทั้งปวง”

	หลังจบสงครามโลกครั้งที่หนึ่งด้วยชัยชนะของฝ่ายสัมพันธมิตร เหตุก็เป็นไปดังพระบรมราชวิสัยทัศน์กล่าวคือสยามในฐานะประเทศผู้ชนะสงคราม ได้เข้าร่วมเป็นสมาชิกสันนิบาตชาติ (League of Nation) ทัดเทียมกับประเทศต่างๆ และได้แก้ไขสนธิสัญญาไม่เป็นธรรมอันนับเป็นคุณูปการสำหรับชาติไทยตราบทุกวันนี้

